NEUVOSTON ASETUS (ETY) N:o 3915/91,
annettu 19 päivänä joulukuuta 1991,
alkuperätuotteiden käsitteen määritelmää koskevasta poikkeuksesta Andorran ruhtinaskunnan erityisaseman huomioon ottamiseksi sen tiettyjen valmistettujen maataloustuotteiden tuotannon osalta tehdyn ETY-Andorra-sekakomitean päätöksen N:o 7/91 soveltamista koskevista yksityiskohtaisista säännöistä
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 113 artiklan,
ottaa huomioon komission ehdotuksen,
sekä katsoo, että
Euroopan talousyhteisön ja Andorran ruhtinaskunnan kirjeenvaihdolla tehty sopimus(1) allekirjoitettiin 28 päivänä kesäkuuta 1990, ja se tuli voimaan 1 päivänä heinäkuuta 1991,
sopimuksen 17 artiklan mukaisesti ETY-Andorra-sekakomitea hyväksyi päätöksen N:o 7/91, joka koskee poikkeusta alkuperäsäännöistä tiettyjen valmistettujen maataloustuotteiden osalta, ja
olisi vahvistettava tämän päätöksen soveltamista koskevat yksityiskohtaiset säännöt,
ON ANTANUT TÄMÄN ASETUKSEN:
1 artikla
1. ETY-Andorra-sekakomitean päätöksen N:o 7/91 liitteessä lueteltujen ja tämän päätöksen mukaisesti Andorran alkuperätuotteita olevien tuotteiden tuontia on valvottava.
2. Jäsenvaltioiden on toimitettava komissiolle neljännesvuosittain luettelo 1 kohdassa tarkoitettujen vapaaseen liikkeeseen luovutettujen tuotteiden määristä. Komissio ilmoittaa jäsenvaltioille, missä määrin ETY-Andorra-sekakomitean päätöksessä N:o 7/91 määrättyä poikkeusta on käytetty.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 19 päivänä joulukuuta 1991.